26-åring sporløst forsvunnet

26 år gamle Anna Lisa Halvorsen skulle gå drøye tre kilometer hjem til familien i Vennesla etter et vennebesøk torsdag ettermiddag. Siden har ingen sett henne. Politiet, Røde Kors og sivilforsvaret lette lørdag etter kvinnen, uten resultater.

Publisert: Oppdatert 13. desember 2015

Anna Lisa Halvorsen (innfelt) ble meldt savnet av familien sin fredag etter at ingen hadde sett eller hørt noe fra henne siden 17-tiden kvelden før. Lørdag lette store letemannskaper etter den savnede kvinnen. Foto: Eirin Margrethe Fidje/Privat

Her søker mannskaper fra Røde Kors ved jernbaneundergangen inn til Rakkestad. Foto: Odd Inge Rønning Uleberg

Mannskap fra Sivilforsvaret og Røde Kors ved Smååsane Barnehage i Vennesla, der det ble opprettet en base for å koordinere letemannskapene som søkte etter den savnede kvinnen. Foto: Eirin Margrethe Fidje

Sivilforsvaret satte opp egne telt hvor koordineringen av leteaksjonen foregikk. Foto: Eirin Margrethe Fidje

Denne artikkelen er over fire år gammel

VENNESLA: — Vi avslutter leteaksjonen gradvis nå. Grunnen til det er at søksområdet som var mest aktuelt er gjennomsøkt uten funn. Vi kommer ikke til å ta opp igjen leteaksjonen i morgen tidlig med mindre etterretningsarbeidet gir oss ny informasjon, opplyser Stig Vang, innsatsleder ved Agder politidistrikt, til Fædrelandsvennens reporter på stedet ved 18.40-tiden.

Rundt 20 personer fra sivilforsvaret og Røde Kors søkte etter kvinnen lørdag. I tillegg drev også politiet søk med både hunder og drone.

Søndag morgen opplyser operasjonsleder Geir Andersen at politiet jobber med etterretning, men ikke har fått tips som gjør at leteaksjonen blir gjenopptatt.

Fædrelandsvennen har vært i kontakt med kvinnens familie. De opplyser at de sammen med frivillige fortsetter å lete fra søndag formiddag til det blir mørkt.

Søndag ettermiddag avsluttet politiet den taktiske etterforskningen for dagen, uten å ha kommet noe nærmere årsaken til forsvinningen.

Har du tips i saken? Kontakt oss på tips@fvn.no eller 03811!

Skulle gå tre kilometer

Det er 26 år gamle Anna Lisa Halvorsen som er meldt savnet. Hun er ikke opprinnelig fra Vennesla, men har bodd der de siste par årene. Hun skulle gå fra en venn i Blåveisstien i Vennesla til familie i Rakkestad, en distanse på omtrent 3,5 kilometer. Se kartet under.

— Kvinnen skulle gå fra en venn i Blåveisstien og videre på besøk til familie på Rakkestad torsdag kveld. Siden da har ingen sett henne, forteller Ingrid Mæhre, operasjonsleder i Agder-politiet.

Ber om tips

Politiet oppfordrer personer som kan ha sett kvinnen, eller har andre tips i saken, om å ta kontakt med dem på 02800.

Her søker mannskaper fra Røde Kors ved jernbaneundergangen inn til Rakkestad. Foto: Odd Inge Rønning Uleberg

— Letemannskapene tar utgangspunkt i Blåveisstien, og skal lete i området ved Smååsane og ned mot Rakkestad og Moseidmoen. Vi jobber nå med å fordele teiger. Vi skal lete så lenge det er lyst, og sikkert lenger enn det også, sa Vang ved 14.30-tiden.

Leter bredt

Savnede Anna Lisa Halvorsen er 1,65 meter høy og har halvlangt, rødbrunt hår. Hun er lys i huden, og skal være iført en blå-lilla boblejakke, mørke bukser, brune støvletter og en hvit og rød lue. Hun har også på seg et hvitt skjerf.

Innsatsleder i politiet, Stig Vang, og operativ leder i Røde kors, Magnar Hauge, organiserte områdene som letemannskapene jobbet i. Foto: Eirin Margrethe Fidje

— Vi utelukker ikke at hun kan ha falt og slått seg, fått et illebefinnende eller blitt utsatt for et straffbart forhold, påpeker Ingrid Mæhre.Lørdag ettermiddag besluttet politiet å offentliggjøre navnet til den savnede kvinnen, og publiserte samtidig et bilde av henne.

— Vi gjør dette i samråd med kvinnens familie. Målet er å få inn mer informasjon som kan hjelpe oss i letingen, sier Mæhre.

Da leteaksjonen ble avsluttet like før klokken 19 lørdag kveld var det fremdeles uklart hva som har skjedd med kvinnen.

Politiet skal ha blitt kontaktet av flere personer etter offentliggjøringen av navn og bilde, men etter det Fædrelandsvennen får opplyst har ikke politiet fått informasjon som peker i noen bestemt retning når det gjelder årsaken til forsvinningen.

Meldt savnet fredag

Innsatsleder Stig Vang på vei ut av bilen i Smååsane. Foto: Eirin Margrethe Fidje

Kvinnen ble meldt savnet av sin mor fredag, etter at familien hadde lett intenst på egenhånd.— Familien har gjort en kjempejobb i forkant av at de meldte henne savnet, og har blant annet sjekket med venner og kjente før de tok kontakt med oss. Vi iverksatte leting i går og intensiverer letingen i dag i området hvor hun sist ble sett, sier Mæhre.

Tips eller tilbakemelding til journalisten? Eirin Margrethe Fidje eirin.fidje@fvn.no Tormod Flem Vegge tormod.vegge@fvn.no Kjetil Nygaard kjetil.nygaard@fvn.no